放魚
作者：李石
朝代：宋

paragraphs: 三年計日作放生，薄俸時分及魚鳥。
別來湖山幽絕處，下者遨遊上輕矯。
西歸短棹送春波，忍見長魚困縈繞。
修鱗戢錦紛半破，健尾舒紅時一掉。
不惟咫尺迷藻蘋，正恐須臾觜葱蓼。
吾曹仁術隨所用，圉圉洋洋誰不曉。
恥與雞蟲較得失，况乃牛羊分大小。
只今命脫猛火燃，不用口銜明月皎。
臨流祝魚從此去，彈指寃親一時了。
要將頭角動風雷，未厭藏身且深渺。